<classify> KATIKA kuimarisha utendaji kazi na uingizaji mapato katika uendeshaji wa mabasi yaendayo haraka jijini Dar es Salaam serikali imeamua kukusanya mapato ya mradi huo kwa kutumia mifumo ya serikali na kuachana na kutumia mifumo iliyofungwa na watu binafsi.Hatua hiyo, imefanyika baada ya Wakala wa Mabasi yaendayo haraka DART kufanya uchambuzi wa kuangalia mapungufu yaliyojitokeza wakati wa ufanyaji kazi wa mwendeshaji wa majaribio kabla ya kupatikana mwekezaji kamili, atakayepatikana kwa zabuni itakayotangazwa kimataifa.Mtendaji Mkuu wa Dart, Ronald Rwakatare aliliambia gazeti hili kuwa baada ya kufanyika kwa upembuzi yakinifu wa uendeshaji mradi pamoja na mambo mengine wameamua ukusanyaji nauli kufanywa kwa kutumia mifumo ya serikali.Alisema katika mifumo hiyo serikali inaweza kuwashirikisha watu binafsi katika ukusanyaji nauli, lakini mifumo itakuwa imefungwa na serikali ili kuhakikisha wanakusanya fedha ipasavyo.Rwakatare alisema kutumia mifumo ya serikali wanatarajia kukusanya Sh bilioni 2 hadi tatu kwa mwezi tofauti na ilivyo sasa baada ya kuboresha uendeshaji na kufungua njia nyingine tisa za mrusho.Alizitaja njia hizo kuwa ni pamoja na Sinza, Kawe, Masaki, Mabibo, Chuo Kikuu na Shekilango ambapo wanatarajia kuhudumia watu 300,000 hadi 400,000 kwa siku tofauti na sasa kwa siku wanahudumua watu 200,000 .Alisema atakapopatikana mtoa huduma kamili mabasi yataongezeka na kufikia 305 lakini kwa sasa mabasi yapo nusu huku mwendeshaji wa sasa akikabiliwa na changamoto mbalimbali katika uendeshaji.Alisema katika upembuzi wao wa mtoa huduma kwa majaribio wamebaini mabasi mengi ni mabovu na katika kutengeneza spea zake zinatoka nje kwa kuchukua muda mrefu hivyo lazima mtoa huduma ajaye kuhakikisha anakuwa na utaratibu wa matengenezo ya magari na kuwa na spea za kutosha nchini.Alisema mwekezaji wa mpito amekuwa akikabiliwa na madeni na gharama kubwa za uendeshaji hasa mafuta hivyo wameangalia uwezekano wa kupunguza gharama kwa kutumia gesi asilia na tayari wamefanya majadiliano na Shirika la Maendeleo ya Petroli Tanzania TPDC ambao wamekubali kuuza gesi hiyo kwa mabasi hayo.Alisema wakati wa kutangaza zabuni ya mwendeshaji mpya wataangalia kipengele cha nishati atakayotumia katika uendeshaji wa magari hayo kupunguza gharama na Yule atakayehainisha gesi asilia atapewa kipaumbele.Rwakatare anazungumzia mchakato wa kumpata mwendeshaji kamili wa mradi huo kuwa zabuni itatangazwa hivi karibuni kwa kuingiza maamuzi waliyofanya baada ya kuangalia changamoto za uendeshaji wa mradi huo kwa mpito.Anasema sasa michakato itafanyika na kufikia mwezi Agosti mtoa huduma atakuwa amepatikana kwa kupitia taratibu zote kama inacyopaswa.Awali, Rwakatare alieleza kuwa awamu ya pili ya Mradi wa Mabasi yaendayo Haraka Dar es Salaam DART utakaohusisha barabara za Kilwa, Kawawa, Sokoine, Gerezani, Bandarini na Changombe yenye urefu wa kilometa 20.3 umeanza.Alieleza kuwa kwa tathmini ya sasa mabasi yanayohitajika si chini ya 200 lakini kila wakati wanafanya tathimini ya kuhuisha upya kutokana na kukua kwa mji kwa sasa kwani katika ujenzi wa awali inaonesha wanaishia Rangitatu lakini kutokana na watu wengi kuhamia maeneo ya Kongowe, Vikindu na kwinginezo wanatarajia kuongeza zaidi.  <topic>: KITAIFA 